Kövekkel vagy téglákkal dobálták hétfő hajnalban a kandósok járművét, útban a calais-i komp felé. Senki sem sérült meg. Az öt kecskeméti diák és három tanár egy szakmai versenyre megy Londonba.

© hvg.hu

Valószínűleg menekültek dobálták meg hétfő hajnali háromnegyed öt körül Franciaországban azt az Opel Vivarót, amelyben a kecskeméti Kandó Kálmán Szakgimnázium és Szakközépiskola diákjai valamint tanárai ültek, összesen nyolcan – tudta meg a hvg.hu az egyik diáktól.

A beszámoló szerint úton voltak a londoni Eco-marathonra, és a calais-i kompátkelő előtt pár kilométerrel arra lettek figyelmesek, hogy úttorlaszt emeltek valakik az úton. Ezt ki tudták kerülni, de utána téglákkal vagy kövekkel dobálták meg a járművet. Minden pár másodperc alatt történt. Azt nem tudni, kik lehettek a támadók, de az biztos, hogy többen voltak.

A kocsinak betört a hátsó szélvédője, és kifordult az egyik oldalsó ablaka. Egy McDonald’s parkolójában tudtak megállni, ahol az étterem egyik munkatársától kaptak ragasztószalagot és szerszámokat. A kiesett üveget úgy-ahogy vissza tudták rakni a helyére, a hátsó ablakot lefedték, így tudták folytatni az útjukat.

© hvg.hu

© hvg.hu

Mivel időre mentek a komphoz, és egyébként gyorsan el akarták hagyni a helyszínt a körülmények miatt, nem hívtak rendőrt, és nem mentek feljelentést tenni, hanem a kompátkelőnél, az ott dolgozó hatóságiaknak mondták el, mi történt velük.

Sem a diákok, sem a tanárok nem sérültek meg.

A hvg.hu-nak megszólaló diák azt mondta: szeretnék figyelmeztetni a Calais környékén közlekedőket, hogy legyenek nagyon figyelmesek útközben.

A londoni Eco-marathonról ugyanígy, kocsival kell majd hazatérniük. A brit fővárosban megpróbálják megjavíttatni a betört ablakokat, és remélik, hazafelé már nem lesz semmi baj – tette hozzá.